**วิธีปฏิบัติงานที่เป็นเลิศ (Best practice)**

**ชื่อผลงาน** บันไดงูยักษ์หรรษา พัฒนาทักษะภาษาไทย

**ครูผู้สอน** นางสาววัชรมาตุ สมัครพงศ์ **ตำแหน่ง** ครู

**ชื่อหน่วยงาน** กลุ่มสาระการเรียนรู้ภาษาไทย โรงเรียนขลุงรัชดาภิเษก สพม.17

**ความเป็นมาและความสำคัญ**

การเรียนการสอนภาษาไทยในศตวรรษที่ ๒๑ นักเรียนควรได้รับการพัฒนาทักษะการคิดขั้นสูง และได้เรียนรู้ตามความสนใจและความถนัดของตนเอง อีกทั้งยังต้องสามารถสร้างนวัตกรรม และใช้เทคโนโลยีอย่างสร้างสรรค์ให้เกิดประโยชน์แก่ตนเองและส่วนรวม

ครูผู้สอนจึงคิดเกม “บันไดงูยักษ์” เพื่อให้นักเรียนได้สร้างนวัตกรรมการเรียนรู้จากการศึกษาหาความรู้ตามความสนใจเกี่ยวกับประเด็นต่างๆในวิชาภาษาไทยได้ด้วยตนเอง ใช้ทักษะกระบวนการคิดและเทคโนโลยีอย่างสร้างสรรค์ รวมถึงสามารถนำนวัตกรรมที่ตนสร้างไปจัดกิจกรรมการเรียนรู้ร่วมกับเพื่อนในห้องได้อย่างมีประสิทธิภาพ

**วัตถุประสงค์และเป้าหมายของการดำเนินงาน**

**วัตถุประสงค์** เพื่อให้นักเรียนค้นคว้าหาความรู้จากประเด็นที่สนใจในวิชาภาษาไทย ฝึกกระบวนการคิดจากการตั้งคำถาม และสร้างนวัตกรรมเพื่อจัดฐานการเรียนรู้ในเกม “บันไดงูยักษ์หรรษา พัฒนาทักษะภาษาไทย” อย่างมีประสิทธิภาพ

**เป้าหมาย เชิงปริมาณ** นักเรียนชั้นมัธยมศึกษาปีที่ ๔ โรงเรียนขลุงรัชดาภิเษก จังหวัดจันทบุรี

**เชิงคุณภาพ** นักเรียนสามารถสร้างนวัตกรรมการเรียนรู้และจัดกิจกรรมการเรียนรู้ได้ด้วยตนเอง

**ขั้นตอนการดำเนินงาน (กระบวนการ PDCA)**

(P) Plan คือ การวางแผน : หลังจากทำกิจกรรมบันไดงูผ่านฐานการเรียนรู้ต่างๆที่ครูจัดขึ้น นักเรียนแต่ละคนเลือกประเด็นความรู้ในวิชาภาษาไทยที่นักเรียนสนใจ หรืออาจจะเป็นเรื่องที่ยังไม่เข้าใจแล้วอยากศึกษาเพิ่มเติมก็ได้

(D) DO คือ การปฏิบัติตามแผน : นักเรียนศึกษาหาความรู้ในประเด็นที่ตนเลือก จากนั้นตั้งคำถาม ๑ คำถามจากประเด็นความรู้ที่ตนศึกษา และถ่ายคลิปวีดิโอให้ความรู้ในประเด็นนั้น สร้างนวัตกรรมการเรียนรู้ ๑ ผลงาน และนำผลงานที่ตนสร้างไปวางไว้ในช่องหมายเลขบนแผ่นบันไดงูยักษ์ และร่วมทำกิจกรรมเกมบันไดงูยักษ์หรรษา พัฒนาทักษะภาษาไทยกับเพื่อนในชั้นเรียน

(C) Check คือ การตรวจสอบ : หลังจากนักเรียนทำกิจกรรมเสร็จเรียบร้อย ครูและนักเรียนร่วมกันอภิปรายผลการจัดกิจกรรม เพื่อสรุปผลการดำเนินงาน

(A) Act คือ การปรับปรุงการดำเนินการ : นักเรียนอภิปรายร่วมกันเพื่อหาแนวทางพัฒนาและปรับปรุงงานของตนและเพื่อนนักเรียนในครั้งต่อไป

**ปัจจัยแห่งความสำเร็จ**

ครูมีความตั้งใจและมีแนวทางการสอนที่ชัดเจน และได้รับความร่วมมืออย่างดีจากฝ่ายบริหาร คณะครู และนักเรียน

**บทเรียนที่ได้รับ**

การที่ครูลดบทบาทการสอน เปิดโอกาสให้นักเรียนได้ค้นคว้าหาความรู้ด้วยตนเอง โดยครูเป็นผู้คอยให้คำปรึกษาและการที่นักเรียนสามารถสร้างนวัตกรรมการเรียนรู้ด้วยตนเอง ทำให้นักเรียนมีความรู้ที่คงทน มีความสุขและสนุกไปกับการเรียนรู้

**การเผยแพร่/การได้รับการยอมรับ**

ครูผู้สอนได้เผยแพร่ภาพการจัดกิจกรรมการเรียนการสอน ที่เพจ Facebook ที่มีชื่อว่า “ห้องสมุดKRP”